Den skandaleramte tyske bilkoncern skal betale 5000 dollars til hver amerikansk bilejer med svindel-software i bilen, skriver Die Welt.

Den tyske bilkoncern VW (Folkevogn) har indgået en aftale med de amerikanske myndigheder om erstatninger til de bilejere, der er ofre for den tyske bilproducents svindel med bilernes partikeludledning.

Det skriver den tyske avis Die Welt onsdag aften. Aftalen forventes først offentliggjort ved en domstol i San Francisco i Californien torsdag eftermiddag (dansk tid).

Ifølge Die Welts oplysninger betyder aftalen, at omkring 600.000 amerikanske bilejere vil få udbetalt en erstatning på 5000 dollars (knap 33.000 danske kroner) hver.

Oven i det beløb skal VW-koncernen betale for at lovliggøre de fleste af de berørte biler. Et mindre antal biler, som det ikke kan betale sig at ændre, forpligter den tyske bilproducent til at købe tilbage fra ejerne.

Dertil kommer, at VWS skal betale en bøde af ukendt størrelse og forpligte sig til at bidrage finansielt til forureningsbekæmpelse i USA, især rettet mod at nedbringe luftforureningen.

I sidste øjeblik

Aftalen mellem parterne er faldet på plads i allersidste øjeblik. Domstolen i San Francisco havde givet parterne en frist til torsdag eftermiddag klokken 17 (dansk tid) til at nå frem til en aftale, hvis ikke sagen skulle komme for retten.

Ifølge Die Welt betyder aftalen også, at VW-ledelsen har et klarere overblik over milliardudgifterne i forbindelse med partikelforurenings-skandalen, når man på fredag offentliggør koncernens årsregnskab.

Ifølge VW’s egne oplysninger er skandalen langt fra begrænset til USA, hvor den oprindeligt blev afsløret. Ifølge VW er 10 ud af 11 millioner berørte dieselbiler fra koncernen solgt i Europa.

Den tyske advokat Christopher Rother, der repræsenterer tyske ejere af VW-biler, siger da også til Die Welt, at aftalen i USA er en inspiration forud for kampen om erstatninger i Europa:

-Vi har millioner af berørte biler i Europa. Aftalen med de amerikanske bilejere må danne grundlag for kompensationen til de tyske VW-ejere. Det som bilejerne i USA er berettiget til, må også gælde bilejerne i Tyskland, siger advokaten til Die Welt.